1. melléklet a …………/2026. (II. 26.) határozathoz

Települési könyvtárak beszámolójának sablonja


1. Rövid összefoglaló (sikerek, trendek, körülmények) 
Az elmúlt évben folyamatosan szolgáltattunk, a nyár egy részében a két részleg felváltva fogadta az olvasókat, az éves takarítási munkák és a szabadságolások okán. Emellett karácsonykor is egy hétig zárva tartottunk. Nagyon sokat dolgoztunk azért, hogy a beiratkozottak száma a megszokott szinten maradjon (4125-4128), a kölcsönzések mértéke is megközelítőleg hasonló értéket mutat (87671-89879). Rendezvények, foglalkozások tavaly is jelentős számban és változatos formában valósultak meg, nagyon sok érdeklődővel.
Július elsejével nagy szakmai váltás történt, a 25 éven keresztül használt, saját fejlesztésű Linlib integrált könyvtári rendszert HunTéka programra cseréltük. Kecskemét - a hozzá tartozó települési könyvtárakkal együtt - szintén erre tért át év elején, és az országban máshol is hasonlóan döntöttek. Egy ilyen váltás sohasem zökkenőmentes, hiszen egy számunka teljesen új és másfajta rendszerre történő átállásnak akadnak nehézségei. A fejlesztő Monguz Információtechnológiai Kft. szakembereivel folyamatos kapcsolatban voltunk-vagyunk, akik igényeink szerint alakítottak-alakítanak a rendszeren.
Október 13-án részt vettünk Szentesen a Zsinagógakönyvtárak I. Baráti Találkozóján, Jászberény, Paks, Nagytétény, Szigetvár, Tiszacsege, Bácskatopolya és természetesen a házigazdák mellett.

2. Szervezeti változások és kompetenciafejlesztés 
Könyvtárunk szervezeti keretein belül több változás történt 2025-ben. Február 17-től új dolgozóval gyarapodott a gyermekkönyvtár, ezzel egyidőben a részlegből egy személy más beosztást kapott. Intézményünk legrégebbi szakdolgozója nyugállományba vonult 43,5 év itt töltött munkaviszony után, helyére egy pályakezdőt vettünk fel szeptember elsejétől. A felnőtt részleg takarítónői helyén is váltás történt júliustól, ugyancsak nyugállományba vonulás miatt.
Május 26-án öten vettünk részt intézményünkből az Informatikai és Könyvtári Szövetség által szervezett „Offline könyvtári trendek” című szakmai konferencián Cegléden. A Magyar Könyvtárosok Egyesülete Bács-Kiskun Megyei Szervezete tavaszi taggyűlésének könyvtárunk adott helyet, míg az őszin képviseltettük magunkat Kecskeméten. Kaposváron részt vettünk a Biblioterápiás Konferencián, a Qulto szakmai napon webinárium keretében, valamint az „Amit a mesterséges intelligenciáról tudni kell” c. webinár előadáson, továbbá a HunTéka online képzésen.
Egy gyermekkönyvtárosunk a Pécsi Tudományegyetem Bölcsészettudományi Kara könyvtár- és információtudomány MA képzésén folytatta tanulmányait. A felnőtt részleg egyik dolgozója intézményi segítő kutyás képzést végzett Kecskeméten.

3. Infrastruktúra 
A gyermekkönyvtár épülete az energetikai felújítás óta rendben van, sajnos a zsinagóga állapota egyre romlik. Informatikai téren 6 új gépet szereztünk be tavaly. Szabadtéri rendezvényeinkhez további 25 db rakásolható kerti széket vásároltunk, az Axiál Kft. alapítványunknak nyújtott céltámogatásából.

4. Gyűjteményi információk 
Tavaly valamivel kevesebb dokumentummal gyarapodtunk (2922-2836), mint az előző évben, mert a megemelkedett papír- és nyomdai költségek kihatottak a könyvárakra is. Beszerzési keretünk nőtt 2024-hez képest, de az érdekeltségnövelő támogatás jóval kevesebb volt a korábbiaknál. Periodikánál nem történt komoly változás. A folyamat során jelentős mértékű apasztás zajlott, igyekszünk folyamatosan frissíteni az állományt. A gyűjteményfeltárás teljeskörű. 

5. Digitalizálás, állományvédelem 
A helyi periodikák állományvédelmi köttetése tavaly is megtörtént. A könyvek hasonló védelmére nem volt módunk. A helyismereti anyagok (elsősorban aprónyomtatványok, fényképek), valamint egyedi régi könyveink digitalizálása folyamatosan zajlott az elmúlt esztendőben is.

6. Helyben és távolról elérhető szolgáltatások 
Intézményünkben továbbra is elérhető volt az Arcanum, a NAVA. Honlapunkon folyamatosan hírt adtunk rendezvényeinkről, emellett katalógusunkban is lehetett keresni. A Youtube-on, a Bajai Könyvtár csatornára folyamatosan felkerültek rendezvényeink felvételei, elvétve fordult csak elő, hogy az előadó nem engedélyezte a nyilvános közzétételt, vagy szerzői jogi tartalmak miatt a csatorna tiltotta le. A Jadox szoftver segítségével helyismereti anyagainkból készült összeállítás kereshető módon elérhető távolról is honlapunkon, ez a Digitális könyvtár. 
Kutatógépünkön a korábban digitalizált, XIX. század második felétől a XX. század közepéig terjedő időszak helyi lapjai olvashatók, kereshetők.

7. Közösségi szolgáltatások (rendezvények, klubok, képzések, kiállítások) 
Szolgáltatásaink tavaly is a megszokott rendben, formában zajlottak. A gyermekrészlegben továbbra is rendszeresen volt Ringató foglalkozás, a FONI tagjai is időről-időre jöttek, emellett óvodás és iskolás csoportok is ellátogattak könyvtári órákra, foglalkozásokra. Nyáron, az udvaron is zajlottak jó hangulatú ovis foglalkozások. A felnőtt részlegbe bejelentkező osztályok – az épület különlegességéből adódóan – tájékoztatást kaptak a bajai zsidóság és a Zsinagóga történetéről is. Több alkalommal Régi könyv gyűjteményünkről is tartott ismertetőt munkatársunk. Év közben és végén is nagy siker volt a középiskolásoknak meghirdetett szabadulószoba. A kisebb korosztálynak a gyermekkönyvtárosok találtak ki hasonlót.
Meglévő kisközösségeink (Kézműves Klub, kétféle Angol Klub, Ladyk Társasjáték Klub, Irodalomterápia, Könyvklub) folyamatosan működtek. Első alkalommal, de hagyományteremtő szándékkal júniusban, az ünnepi könyvhéthez kapcsolódóan kitelepültünk az Eötvös utcába, és asztalainknál egymást váltották bajai és környékbeli írók-költők, akikre sokan voltak kíváncsiak. Ez adta az ötletet, hogy szeptemberben összehívjuk a helyi irodalmárokat, akik azóta havonta találkoznak könyvtárunkban. Mindkét részlegben folyamatosan követték az aktualitásokat kiállításokkal, könyvajánlókkal. 
Részben pályázatból valósult meg és június 30-tól zajlott a „Jelky András nyomában” gyerektábor.

8. Minőségirányítás 
Munkánkat a könyvtári minőségirányítás korszerű szempontjai szerint végezzük, betartva szabályzatainkban rögzítetteket. Honlapunkon elérhetőek a szabályzatok, az esetleges változásokat követően rögtön frissülnek a könyvtári alapdokumentumok (SZMSZ és részei). Mindent megteszünk intézményünk megszólíthatósága érdekében: a honlapon megtalálható minden munkatárs elérhetősége, feliratkozási lehetőség van a könyvtár hírlevelére, valamint rendezvényeinkre is. Panaszkezelési rendszerünket a szervezeti integritást sértő események eljárásrendje foglalja magában, ez a dokumentum is hozzáférhető a weblapon. A munkaértekezletek, valamint a közös üzenetlista alkalmat adnak a dolgozóknak az ötleteik, javaslataik bemutatására, megvitatására, illetve a folyamatos kapcsolattartásra. Az értekezleteken hangfelvétel készül, mely szöveges formában leírva megtalálható a szerveren. A munkatársak munkaköri leírásait időről-időre aktualizáljuk, amikor szükséges. A hosszú távú cél továbbra is az, hogy a könyvtár mindennapjaiba beépüljön a minőségirányítási szemlélet. 
A könyvtári irányokat nyomon követjük, a könyvtári szakirodalmat olvassuk, a hazai könyvtári közéletben aktívan jelen vagyunk, a tapasztalatokat felhasználjuk mindennapi működésünkben.
A 2025-ös évtől új folyamatleírásokat készítünk újonnan bevezetett szolgáltatásainkról, valamint módosítjuk a régi folyamatábrákat.

9. Helytörténeti tevékenység 
A Jadox szoftver segítségével helyismereti anyagainkból készült összeállítás kereshető módon elérhető távolról is honlapunkon, ez a Digitális könyvtár. Digitalizált - zömmel 1988 utáni - helyismereti periodikáink elérhetők az EPA-ban (Elektronikus Periodika Archívum és Adatbázis - EPA - Electronic Periodical Archives and Database), ugyanakkor közvetlenül intézményünkben is. Ezt Rózsa Dávid, az MNMKK Országos Széchényi Könyvtár főigazgatója személyesen adta át június 13-án, sajtónyilvános ünnepség keretében, melyen a városvezetés is képviseltette magát.
A Bárdos Ferenc Helyismereti Klub Instagram oldala elindult 2025. február 17-én, tartalma: ajánlók, ismertetők, programok, évfordulók, könyvtári dokumentumok bemutatása. A klub 25 éves jubileuma alkalmából ünnepséget tartottunk szeptemberben, melyre meghívtuk a még élő egykori alapítókat, illetve a két és fél évtized előadóit, valamint az érdeklődőket is. Az eseményen a városvezetés is képviseltette magát.

10. Partnerségi együttműködések és önkéntesség 
Nem szorosan vett partnerségi együttműködést, hanem megbízási szerződést kötöttünk a Ganz Transelektro Közlekedési Berendezéseket Gyártó Kft-vel. Ennek keretében februártól kezdve egy éven keresztül munkatársnőm podcast-eket készített a cég ügyvezetőjével, illetve az általa kijelölt személyekkel a vállalkozás múltjáról és jelenéről, cserében havonta fix összeget fizet intézményünknek. Ezen felül is személyes, jó kapcsolatot ápolunk Pencz Rudolffal, akihez bátran fordulhattunk-fordulhatunk segítségért. A Kulturális Örökség Napja rendezvényét is közösen szerveztük, ennek keretében a gyár és az épületek múltját-jelenét mutatta be ügyvezető igazgató úr, a nagy érdeklődés okán kétszer is. 
Szakmai kapcsolataink szerteágazóak. Helyi szinten az MNÁMK könyvtárával közösen hívtuk meg ősszel Varró Dánielt, aki délelőtt az iskolában a tanulóknak (és nevelőknek) tartott előadást, este meg nálunk. Ilyenre volt már példa korábban is. 

11. PR/marketing/kommunikáció eredményei 
Sajtómegjelenésünk jelentős számú volt az eltelt esztendőben is, rendszeresen foglalkozott velünk a helyi és regionális nyomtatott, valamint elektronikus média is. A Bajai Rádióban minden hónap elején ismertettem tervezett rendezvényeinket, emellett alkalmanként egyéb eseményeinkről is hírt adtam. Néhány alkalommal a Bajai Televízió is forgatott, illetve volt, hogy képes hírben adott tájékoztatást intézményünkről. Programjainkról, történéseinkről havonta legalább egy, de gyakran két körlevelet kiküldtem személyes listámra, illetve az e-mail címüket megadó olvasók könyvtári hírlevelet kaptak. Manapság már természetes, hogy közösségi odalakon is jelen vagyunk, rendszeresen hírt adunk történéseinkről, új könyveinkről, városunk, ill. helyi személyek országos - nyomtatott - sajtómegjelenéseiről. Könyvajánlóinkra sok „foglaló” érkezik üzenetben, illetve programjainkra is számosan itt jelentkeznek. 
A Youtube-on, a Bajai Könyvtár csatornára folyamatosan felkerültek rendezvényeink felvételei, elvétve fordult csak elő, hogy az előadó nem engedélyezte a nyilvános közzétételt, vagy szerzői jogi tartalmak miatt a csatorna tiltotta le. Természetesen aktívan jelen voltunk az elmúlt évben is a Facebookon, az Instagramon és a Tik-Tokon is megjelentünk. 

12. Aktualitások
A 2025. évi kiemelt történelmi évfordulókkal kapcsolatos rendezvények.

Baja, 2026. február 18.

